**kihelyezés**

**’A’ odú**: kis termetű énekes madárfajok számára – kék cinege, barátcinege, fenyvescinege – kínál megfelelő költőhelyet. A szűk berepülő nyílással kizárhatóak a nagyobb termetű fajok (széncinegék, verebek). Kihelyezési magassága 2-4 méter (lehetőleg macskától védett helyen).

**’B’ odú**: ez a típus a nagyobb termetű énekes fajoknak – széncinege, mezei- és háziveréb, csuszka – kínál megfelelő költőhelyet. Kihelyezési magassága 2-4 méter (lehetőleg macskától védett helyen).

**’D’ odú**: füleskuvik, búbosbanka számára. Kihelyezési magassága 3-4 méter.

* Az „A” és „B” típusú odúk függesztettek, drót és szükség esetén kampó segítségével faágra, ágcsonkra akasztva telepítendők. Az odúnak nem kell feltétlenül a fatörzsnek támaszkodnia, azok megfelelően erős ágakra is függeszthetők, a lengő mozgás a madarakat nem zavarja.
* A nagy méretű és nehezebb „D” odúk a fatörzsre szögelve, vagy drótozva helyezhetők el.
* Az azonos típusú mesterséges odúkat hagyományosan egyesével, egymástól 15-20 m távolságra szoktuk kihelyezni.

A kihelyezéssel kapcsolatos további hasznos információkról [ide kattintva](https://mme.hu/odukihelyezes) olvashat.

**megfigyelés, karbantartás**

Kihelyezéstől kezdve figyelemmel kell kísérni az odú körül történteket. Ha nagyjából kéthetente ellenőrizzük a kihelyezett odúkat, az értékes információval szolgálhat.

* A megfigyelések során jegyezzük fel, hogy az odú foglalt-e, és ha igen, akkor
* milyen faj által
* a fészekaljban tojások vagy fiókák találhatók-e
* hányadik alkalommal valósul meg a költés

Ezeket az információkat az [ide kattintva](https://forms.gle/crxDUTBkEqoL57DE6) elérhető űrlapon a program során az Igazgatóság számára be kell küldeni.

* Alapelv, hogy a madarak jóval érzékenyebbek a zavarásra a költés korai, tojásrakási és kotlási periódusában. Ez azt jelenti, hogy a mesterséges odúkban lévő tojásos fészkeket ritkábban ellenőrizzük, heti egy-két ilyen alkalom a madarakat nem zavarja, a fiókákat ugyanakkor akár naponta-kétnaponta is megnézhetjük (lehetőleg az etetések közti szünetben, amikor a szülők nem tartózkodnak a közelben), ha ez nem tart tovább egy-két percnél.
* Az énekesmadár-odúk esetén ajánlatos a költési időszakot követően, szeptember-február között elvégezni a régi fészekanyag eltávolítását. A legtöbb faj ugyanis nem költ kétszer ugyanabban a fészekben, új helyet keres, vagy a régi fészekre újat épít.
* Az odúkat a költési időszak után is használhatják a madarak, a téli odúhasználat legbiztosabb jele a felhalmozódó ürülék, amit időnként érdemes kiönteni. Ebből kifolyólag a télen tovább folytatott havi odúellenőrzés és -takarítás fontos a madarak jóléte szempontjából.
* Az odúellenőrzés azért is szükséges, hogy megbizonyosodjunk annak megfelelő állapotáról, hogy a következő évben is alkalmas legyen fészkelésre. Amennyiben egy odút rossz állapotban találunk, javítsuk meg.

Az ellenőrzéssel kapcsolatos további hasznos információkról [ide kattintva](https://mme.hu/oduellenorzes_-karbantartas_-tisztitas) olvashat.